JKN ฟื้นตัวรอบใหม่! บวก 4% โบรกฯชี้กำไรครึ่งปีหลังโตโดดเด่นแนะซื้อเป้า 13 บาท
JKN ฟื้นตัวรอบใหม่! บวก 4% โบรกฯชี้กำไรครึ่งปีหลังโตโดดเด่นแนะซื้อเป้า 13 บาทณ เวลา 10.46 น.อยู่ที่ 10.80 บาท บวก 0.40 บาท หรือ 3.85% ด้วยมูลค่าซื้อขาย 55.31 ล้านบาท
29 ส.ค. 2561

บริษัท เจเคเอ็น โกลบอล มีเดีย จำกัด (มหาชน) หรือ JKN ณ เวลา 10.46 น.อยู่ที่ 10.80 บาท บวก 0.40 บาท หรือ 3.85% ด้วยมูลค่าซื้อขาย 55.31 ล้านบาท

บล.เคทีบี (ประเทศไทย)  ระบุในบทวิเคราะห์ว่า  JKN ยืนยันคงเป้ารายได้ปี 2561 เติบโต 20% เทียบช่วงเดียวกันของปีก่อน อยู่ที่ 1,385 ล้านบาท และตั้งเป้าสัดส่วนรายได้จากต่างประเทศจะมากกว่าในประเทศในอีก 2-3 ปี จากการส่งออกคอนเทนต์อินเดียและละครไทย
ทั้งนี้มองว่าแนวโน้มกำไรสุทธิ ครึ่งหลังปีนี้ เติบโตโดดเด่น 25.5%เทียบช่วงเดียวกันของปีก่อน หนุนโดย 1)รายได้ค่าลิขสิทธิ์จากในประเทศที่ขยายตัว  คาดว่า JKN จะได้ลูกค้าช่องทีวีดิจิทัลเพิ่มอีก 3 รายในช่วง ครึ่งหลังปีนี้ 2)รายได้ต่างประเทศที่เติบโตต่อเนื่อง คาดว่าจะเริ่มรับรู้รายได้จากการขายซีรี่ส์อินเดียให้เวียดนามและละครไทยให้ฟิลิปปินส์ใน 3Q18 และรายได้จากการขายละครไทยให้อินโดนีเซียและมาเลเซียในไตรมาส 4/61 คงประมาณการกำไรสุทธิปี 2561 อยู่ที่ 272 ล้านบาท เติบโตโดดเด่น 44.8%เทียบช่วงเดียวกันของปีก่อน
นอกเหนือจากนี้ มองว่าราคาหุ้นที่ปรับตัวลงมา -16% ใน 3 เดือนที่ผ่านมา เกิดจากประเด็นความกังวลเรื่องลูกหนี้การค้าและการส่งมอบคอนเทนต์ไม่ทัน
อย่างไรก็ตามบริษัทฯได้ชี้แจงประเด็นดังกล่าวแล้ว และ เชื่อว่าความเชื่อมั่นของนักลงทุนจะกลับมาอีกครั้ง คงคำแนะนำ “ซื้อ” ที่ราคาเป้าหมาย 13.00 บาท อิง DCF ปัจจุบัน JKN เทรดอยู่ที่ PER 21.1x และมี PEG 0.70x